Eagrán sealadach
BREITHIÚNAS NA CÚIRTE (an Dara Dlísheomra),
21 Bealtaine 2026
(*)
(Tarchur chun réamhrialú – Aontas custaim – Rialachán Cur Chun Feidhme (AE) 2022/191 – Dleacht frithdhumpála chinntitheach a fhorchur ar allmhairí ceanglóirí áirithe iarainn nó cruach de thionscnamh Dhaon‑Phoblacht na Síne – Airteagal 1(3) – Dearbhú custaim – Iarratas ar leasú – Sonrasc tráchtála a chur ar fáil, ag an allmhaireoir, a chomhlíonann ceanglais na forála sin i ndiaidh an dearbhú custaim a dhéanamh)
I gCás C‑889/24,
Iarraidh ar réamhrialú faoi Airteagal 267 CFAE, ó Administratīvā rajona tiesa (an Chúirt Riaracháin Dúiche, An Laitvia)_trí bhreith an 20 Nollaig 2024, a fuarthas ag an gCúirt an 20 Nollaig 2024, sna himeachtaí
‘DELVE 2’ SIA
v
Valsts ieņēmumu dienests,
tugann AN CHÚIRT (an Dara Dlísheomra),
agus í comhdhéanta mar seo a leanas: K.
Jürimäe, Uachtarán Dlísheomra, K. Lenaerts, Uachtarán na Cúirte,
ag feidhmiú mar Bhreitheamh den Dara Dlísheomra, F.
Schalin (Rapóirtéir), M.
Gavalec agus Z.
Csehi, Breithiúna,
Abhcóide Ginearálta: A.
Biondi,
Cláraitheoir: A.
Calot Escobar,
ag féachaint don nós imeachta i scríbhinn,
tar éis breithniú a dhéanamh ar na barúlacha arna dtíolacadh thar ceann na bpáirtithe seo a leanas:
–        Rialtas na Laitvia, ag E. Bārdiņš, J.
Davidoviča agus K. Pommere, i gcáil Gníomhairí,
–        Rialtas na Beilge, ag S.
Baeyens agus M.
Jacobs, i gcáil Gníomhairí,
–        an Coimisiún Eorpach, ag I.
Naglis agus R.
Pethke, i gcáil Gníomhairí,
tar éis cinneadh a dhéanamh, i ndiaidh an tAbhcóide Ginearálta a éisteacht, breith a thabhairt ar an gcás gan Tuairim,
an Breithiúnas seo a leanas:
Breithiúnas
1        Baineann an iarraidh ar réamhrialú le léiriú Airteagal 1(3) de Rialachán Cur Chun Feidhme (AE) 2022/191 ón gCoimisiún an 16 Feabhra 2022 lena bhforchuirtear dleacht frithdhumpála chinntitheach ar allmhairí ceanglóirí áirithe iarainn nó cruach de thionscnamh Dhaon‑Phoblacht na Síne (IO 2022 L 36, lch. 1).
2        Rinneadh an iarraidh seo in imeachtaí idir ‘DELVE 2’ SIA (‘Delve’), cuideachta atá corpraithe faoi dhlí na Laitvia, agus Valsts ieņēmumu dienests (Údarás Cánach, an Laitvia) maidir le diúltú an údaráis sin d’iarratas Delve ar leasú ar dhearbhuithe custaim ar bhonn sonraisc thráchtála bhailí arna dtarraingt suas tar éis na ndearbhuithe sin.
Creat dlíthiúil
Rialachán Cur Chun Feidhme (AE) 2022/191
3        Leagtar amach an méid seo a leanas in aithrisí 606 agus 607 de Rialachán Cur Chun Feidhme 2022/191:
‘(606) Chun na rioscaí imchéimniúcháin de dheasca na ndifríochta i rátaí dleachta a íoslaghdú, tá gá le bearta speisialta chun a áirithiú go gcuirfear na dleachtanna aonair frithdhumpála i bhfeidhm. Ní mór do na cuideachtaí a bhfuil dleachtanna frithdhumpála aonair acu sonrasc tráchtála bailí a thíolacadh d’údaráis chustaim na mBallstát. Ní mór don sonrasc na ceanglais a leagtar amach in Airteagal 1(3) den rialachán seo a chomhlíonadh. Ba cheart d’allmhairí nach mbíonn sonrasc ag gabháil leo a bheith faoi réir na ndleachta frithdhumpála is infheidhme maidir le “gach cuideachta eile”.
(607)      Cé go bhfuil sé riachtanach an sonrasc sin a chur faoi bhráid údaráis chustaim na mBallstát chun na rátaí aonair maidir le dleacht frithdhumpála a chur i bhfeidhm ar allmhairí, ní hí an t‑aon eilimint amháin í a chuirfidh na húdaráis chustaim san áireamh. Go deimhin, fiú má thugtar sonrasc dóibh a chomhlíonann na ceanglais uile a leagtar amach in Airteagal 1(3) den Rialachán seo, ba cheart d’údaráis chustaim na mBallstát a ngnáthsheiceálacha a dhéanamh agus ba cheart dóibh, mar a dhéantar i ngach cás eile, doiciméid bhreise a éileamh (doiciméid loingseoireachta, etc.) chun cruinneas na sonraí atá sa dearbhú a fhíorú agus chun a áirithiú go mbeidh údar le cur i bhfeidhm an ráta níos ísle dleachta ina dhiaidh sin, i gcomhréir leis an dlí custaim.’
4        Foráiltear don mhéid seo a leanas in Airteagal 1 den Rialachán sin:
‘1.      Forchuirtear dleacht fhrithdhumpála chinntitheach ar allmhairí ceanglóirí áirithe iarainn nó cruach, seachas cruach dhosmálta, i.e. scriúnna le haghaidh adhmaid (gan scriúnna cóiste san áireamh), scriúnna féintapála, scriúnna eile agus boltaí a bhfuil cinn orthu (bíodh a gcnónna agus a leicneáin leo nó ná bíodh, ach gan scriúnna agus boltaí chun ábhar tógála iarnróid a fhosú san áireamh), agus ar leicneáin de thionscnamh Dhaon‑Phoblacht na Síne, a aicmítear faoi chóid AC 7318 12 90, 7318 14 91, 7318 14 99, 7318 15 58, 7318 15 68, 7318 15 82, 7318 15 88,
ex 7318 15 95 (cóid TARIC 7318159519 agus 7318159589),
ex 7318 21 00 (cóid TARIC 7318210031, 7318210039, 7318210095 agus 7318210098) agus ex 7318 22 00 (cóid TARIC 7318220031, 7318220039, 7318220095 agus 7318220098).
2.      Rátaí na dleachta frithdhumpála cinntithí is infheidhme maidir leis an nglanphraghas, saor ag teorainn an Aontais, roimh dhleacht, atá ar an táirge a shonraítear i mír 1 agus a tháirgeann na cuideachtaí a liostaítear thíos, is mar seo a leanas a bheidh siad:
Cuideachta
Ráta na dleachta frithdhumpála cinntithí (%)
Cód breise
TARIC
[...]
[...]
[...]
Cuideachtaí comhoibríocha eile a liostaítear san Iarscríbhinn
39.6.
Gach cuideachta eile
86.5.
C999
3.      Beidh cur i bhfeidhm na rátaí dleachta aonair a sonraíodh le haghaidh na gcuideachtaí a luaitear i mír 2 coinníollach ar shonrasc tráchtála bailí a chur faoi bhráid údaráis chustaim na mBallstát, ar a mbeidh dearbhú arna dhátú agus arna shíniú ag oifigeach de chuid an eintitis ag a mbeidh an sonrasc sin á eisiúint, a shainaithneofar lena ainm agus lena fheidhm, arna dhréachtú mar a leanas: “Déanaimse, mise a bhfuil mo shíniú leis seo, a dheimhniú maidir le (méid) (an táirge lena mbaineann) a díoladh lena onnmhairiú chuig an Aontas Eorpach agus a chumhdaítear leis an sonrasc seo, gurbh é (ainm agus seoladh na cuideachta) (cód breise TARIC) a mhonaraigh é i/sa [tír lena mbaineann]. Dearbhaím gur iomlán agus gur ceart an fhaisnéis sa sonrasc seo.” Mura gcuirtear an sonrasc sin isteach, beidh feidhm ag an dleacht is infheidhme maidir le gach cuideachta eile.
4.      Mura sonraítear a mhalairt, beidh feidhm ag na forálacha atá i bhfeidhm maidir le dleachta custaim.’
5        San iarscríbhinn a ghabhann leis an Rialachán Cur Chun Feidhme sin, dar teideal ‘Táirgeoirí onnmhairiúcháin comhoibríocha nár sampláladh’, tá tábla san fhoirm seo a leanas:
‘Tír
Ainm
Cód breise
TARIC
[...]
[...]
[...]
Daon‑Phoblacht na Síne
Jiashan Xiaohai Metal Products Factory
C797
[...]
[...]
[...]’
Cód Custaim an Aontais
6        Foráiltear mar seo a leanas in Airteagal 15
de Rialachán (AE) Uimh. 952/2013 ó Pharlaimint na hEorpa agus ón gComhairle an 9 Deireadh Fómhair 2013 lena leagtar síos Cód Custaim an Aontais (IO 2013 L 269, lch. 1, ‘Cód Custaim an Aontais’), dar teideal ‘Faisnéis a chur ar fáil do na húdaráis chustaim’:
‘1.      Duine ar bith a ghabhann go díreach nó go hindíreach d'fhoirmiúlachtaí custaim nó rialuithe custaim a thabhairt chun críche, déanfaidh sé, ar iarratas ó na húdaráis chustaim agus laistigh d'aon teorainn ama a shonrófar, na doiciméid agus an fhaisnéis uile a éileofar a chur ar fáil do na húdaráis, i bhfoirm iomchuí, mar aon leis an gcúnamh uile is gá chun na foirmiúlachtaí nó na rialuithe sin a chur i gcrích
2.      Má thaisceann duine dearbhú custaim, dearbhú le haghaidh stórála sealadaí, dearbhú iontrála achomair, dearbhú imeachta achomair, dearbhú ath-onnmhairithe nó fógra ath-onnmhairithe, ó dhuine chuig na húdaráis chustaim, nó má chuireann duine iarratas isteach ar údarú nó ar aon chinneadh eile, beidh an duine lena mbaineann freagrach as na nithe uile a leanas:
(a)      cruinneas agus comhláine na faisnéise atá curtha ar fáil sa dearbhú, san fhógra nó san iarratas;
(b)      barántúlacht, cruinneas agus bailíocht aon doiciméad tacaíochta a ghabhann leis an dearbhú, leis an bhfógra nó leis an iarratas;
(c)      i gcás inarb infheidhme, comhlíonadh na n‑oibleagáidí uile a bhaineann leis na hearraí a bheidh i gceist a chur faoin nós imeachta custaim lena mbaineann nó le seoladh na n‑oibríochtaí údaraithe.Beidh feidhm ag an gcéad fhomhír maidir le haon fhaisnéis a chur ar fáil in aon fhoirm eile a éileoidh na húdaráis chustaim nó a thabharfar dóibh.
[...]’
7        Foráiltear le hAirteagal 46(1) den Chód sin, dar teideal ‘Bainistiú riosca agus rialuithe custaim’:
‘Féadfaidh na húdaráis chustaim aon rialú custaim a dhéanamh a mheasfaidh siad a bheith riachtanach.
D’fhéadfadh sé gurb éard a bheadh sna rialuithe custaim go háirithe, earraí a scrúdú, samplaí a thógáil, cruinneas agus iomláine na faisnéise a thugtar i ndearbhú nó i bhfógra agus sonraí marthana, barántúlacht, cruinneas agus bailíocht doiciméad a fhíorú, cuntais oibreoirí eacnamaíocha agus taifid eile a scrúdú, cigireacht a dhéanamh ar mheáin iompair, ar bhagáiste agus ar earraí eile a bheidh á iompar ag daoine nó orthu agus fiosrúcháin oifigiúla agus gníomhartha eile den sórt sin a dhéanamh.’
8        Is mar seo a leanas atá an fhoclaíocht in Airteagal 48 den Chód sin, dar teideal ‘Rialú iarscaoilte’:
‘Chun críche rialuithe custaim, féadfaidh na húdaráis chustaim cruinneas agus comhláine na faisnéise atá curtha ar fáil i ndearbhú custaim, i ndearbhú le haghaidh stórála sealadaí, i ndearbhú iontrála achomair, i ndearbhú imeachta achomair, i ndearbhú ath-onnmhairithe nó i bhfógra ath-onnmhairithe a fhíorú, agus sonraí marthana, barántúlacht, cruinneas agus bailíocht aon doiciméad tacaíochta a fhíorú agus féadfaidh siad cuntais an dearbhóra agus taifid eile a scrúdú, ar nithe iad a bhfuil baint acu leis na hoibríochtaí i dtaca leis na hearraí lena mbaineann nó le hoibríochtaí tráchtála a rinneadh roimhe sin nó ina dhiaidh sin a bhain leis na hearraí sin tar éis iad a scaoileadh. Féadfaidh na húdaráis sin iniúchadh a dhéanamh freisin ar na hearraí sin agus/nó samplaí a ghlacadh i gcás ina bhféadfaidh siad fós é sin a dhéanamh.
Féadfar na rialuithe sin a dhéanamh ag áitreabh shealbhóir na nearraí nó ag áitreabh ionadaí an sealbhóra, ag áitreabh duine ar bith eile a bheidh bainteach go díreach nó go hindíreach leis na hoibríochtaí sin i gcáil gnó nó ag áitreabh aon duine eile a mbeidh na doiciméid agus na sonraí ina sheilbh aige chun críocha gnó.’
9        Foráiltear le hAirteagal 173(3) den Chód sin, dar teideal ‘Dearbhú custaim a leasú’:
‘Ar iarratas ón dearbhóir, laistigh de thrí bliana ón dáta a glacadh leis an dearbhú custaim, féadfar an leasú ar an dearbhú custaim a cheadú tar éis na hearraí a scaoileadh chun go gcomhlíonfaidh an dearbhóir a chuid nó a cuid oibleagáidí a bhaineann leis na hearraí a chur faoin nós imeachta custaim lena mbaineann.’
An díospóid sna príomhimeachtaí agus na ceisteanna a tharchuirtear le haghaidh réamhrialú
10      I mí Iúil 2022, chuir Delve trí dhearbhú custaim isteach maidir le scaoileadh i saorchúrsaíocht earraí ar a dtugtar ‘leicneáin iarainn nó cruach’ (‘na hearraí atá i gceist’), a ceannaíodh ó Tandl Industry Co.,
Ltd, cuideachta atá bunaithe sa tSín. Dearbhaíodh na hearraí atá i gceist faoi chód 7318 22 00 den Ainmníocht Chomhcheangailte a leagtar amach in Iarscríbhinn
I a ghabhann le Rialachán (CEE) Uimh. 2658/87 ón gComhairle an 23 Iúil 1987 maidir leis an ainmníocht taraife agus staidrimh agus leis an gComhtharaif Chustaim (IO 1987 L 256, lch. 1), sa leagan a eascraíonn as Rialachán Cur Chun Feidhme (AE) 2021/1832 ón gCoimisiún an 12 Deireadh Fómhair 2021 (IO 2021 L 385, lch. 1)
(‘AC’), agus faoi chód 7318 22 00 98 de Tharaif Chomhtháite an Chomhphobail Eorpaigh (TARIC) dá dtagraítear in Airteagal 2 de Rialachán Uimh. 2658/87.
11      Bhí sonraisc ag gabháil leis na dearbhuithe custaim sin nár léirigh,
dar dáta an 22 Nollaig 2021, céannacht a n‑eisitheoir ná céannacht tháirgeoir na n‑earraí atá i gceist lenar bhain siad. Dá bhrí sin, bhí na hearraí atá i gceist faoi réir ráta na dleachta frithdhumpála cinntithí 86.5 % (cód breise TARIC C999), is infheidhme maidir le ‘gach cuideachta eile’, i gcomhréir leis an tábla a leagtar amach in Airteagal 1(2) de Rialachán Cur Chun Feidhme
2022/191.
12      I mí Mheán Fómhair
2022, chuir Delve iarratas ar leasú ar na dearbhuithe custaim sin faoi bhráid na n‑údarás cánach. Leis an gceartúchán sin, bhí sé beartaithe ag Delve cód breise TARIC C797 a chur in ionad chód breise TARIC C999, cód is infheidhme maidir le hallmhairí ón monaróir Jiashan Xiaohai Metal Products Factory, a liostaítear san Iarscríbhinn a ghabhann le Rialachán Cur Chun Feidhme 2022/191. De réir Delve, ba cheart a bheith mar thoradh air sin go gcuirfí i bhfeidhm ráta na dleachta frithdhumpála cinntithí 39.6 % is infheidhme maidir le ‘cuideachtaí comhoibríocha eile a liostaítear san Iarscríbhinn’ i bhfeidhm, dá bhforáiltear in Airteagal 1(2). Bhí an dara leagan de na trí shonrasc dá dtagraítear sa mhír roimhe seo ag gabháil leis an iarraidh sin ar cheartú, a raibh dáta an 22 Nollaig 2021 ag gabháil leis arís, áfach.
13      Mar sin féin, dhiúltaigh an t‑údarás cánach na ceartúcháin a iarradh a dhéanamh ar an bhforas nár chomhlíon dearbhú ceanglais an Airteagail 1(3) de Rialachán Cur Chun Feidhme 2022/191. Ar thaobh amháin, thug sé dá aire nach bhféadfaí an táirge a luaitear ann, eadhon ‘scriúnna’, a ionannú leis an táirge dearbhaithe, eadhon ‘leicneáin’. Ar an taobh eile, thug sé dá aire nach raibh ainm an ionadaí a shínigh é ná dáta sa dearbhú ceartaithe.
14      An 6 Márta 2023, chuir Delve iarratas eile faoi bhráid na n‑údarás cánach chun na trí dhearbhú custaim a cheartú, mar aon leis an tríú leagan de na trí shonrasc dá dtagraítear i mír
11 den bhreithiúnas seo. Bhí dáta an 22 Nollaig 2021 fós ar na doiciméid nua sin, cé gur tarraingíodh suas iad tar éis a ndearbhuithe custaim. Le trí chinneadh arna nglacadh
an 15 Nollaig 2023, dhiúltaigh an t‑údarás cánach na dearbhuithe custaim sin a leasú arís, cé gur chinn sé gur chomhlíon na sonraisc sin ceanglais fhoirmiúla Airteagal 1(3) de Rialachán Cur Chun Feidhme
2022/191 anois.
15      Mheas an t‑údarás cánach, ag tagairt,
inter alia, d’aithrisí
606 agus 607 de Rialachán Cur Chun Feidhme 2022/191 agus do bhreithiúnas an 12 Deireadh Fómhair 2017,
Tigers (C‑156/16, ‘breithiúnas Tigers’, EU:C:2017:754), nár leor sonrasc a chomhlíonann ceanglais Airteagal 1(3) a chur i láthair, tar éis dearbhú custaim a thaisceadh, ann féin chun cur i bhfeidhm uathoibríoch an ráta dleachta frithdhumpála aonair a éileamh. Chuige sin, ba cheart do Delve fianaise a chur isteach lena suitear go soiléir gurbh é Jiashan Xiaohai Metal Products Factory táirgeoir iarbhír na n‑earraí atá i gceist, rud nach ndearna an t‑allmhaireoir sin.
16      Thionscain Delve caingean i gcoinne na ginntí sin ón údarás cánach os comhair an Administratīvā rajona tiesa (an Chúirt Riaracháin Dúiche, an Laitvia), arb í an chúirt a rinne an tarchur í. Mar thaca lena chaingean, áitíonn sé gur chomhlíon sé ceanglais fhoirmiúla Airteagal 1(3) de Rialachán Cur Chun Feidhme 2022/191, rud a d’aithin an t‑údarás cánach féin. Dá bhrí sin, ba cheart don Choimisiún glacadh le leasú na ndearbhuithe custaim lena mbaineann agus an ráta laghdaithe dleachta frithdhumpála is infheidhme maidir le Jiashan Xiaohai Metal Products Factory a chur i bhfeidhm.
17      Cuireann an chúirt a rinne an tarchur amhras in iúl an bhféadfaidh allmhaireoir an ceart a éileamh chun dearbhú custaim a leasú nár chomhlíon ceanglais Airteagal 1(3) de Rialachán Cur Chun Feidhme 2022/191 láithreach trí shonrasc a chomhlíonann na ceanglais sin a sholáthar, tar éis an dearbhaithe sin, agus chun críocha a bheith faoi réir ráta laghdaithe dleachta frithdhumpála.
18      Thairis sin, tugann an chúirt a rinne an tarchur dá haire go bhféadfadh contrárthacht a bheith ann idir foclaíocht Airteagal 1(3) de Rialachán Cur Chun Feidhme 2022/191, lena gceanglaítear sonrasc tráchtála bailí a chur ar fáil, agus aithris 607 den Rialachán sin, ar dá réir nár cheart gurb é sonrasc den sórt sin a chur ar fáil an t‑aon ghné ar
cheart do na húdaráis chustaim a chur san áireamh.
19      Sna himthosca sin, chinn an administratīvā rajona tiesa (an Chúirt Riaracháin Dúiche) bac a chur ar na himeachtaí agus na ceisteanna seo a leanas a tharchur chuig an gCúirt Bhreithiúnais le haghaidh réamhrialú:
‘1)      In imthosca an cháis sna príomhimeachtaí, an gcaithfear Airteagal 1(3) de [Rialachán Cur Chun Feidhme 2022/191] a léiriú sa chaoi, ar mhaithe le dleacht cinntitheach frithdhumpála a fhorchur, go gceadaítear don allmhaireoir sonrasc a [chur ar fáil
arna tharraingt suas] go chúlghabhálach i ndiaidh an dearbhú custaim a [dhéanamh]?
2)      An bhfuil Airteagal 1(3) de [Rialachán Cur Chun Feidhme 2022/191], i bhfianaise aithris 607 den bhrollach a ghabhann leis an Rialachán sin, le léiriú sa chaoi nach bhféadfadh sonrasc iomchuí [a chur ar fáil
údar a thabhairt ann féin do ráta dleachta aonair a chur i bhfeidhm]?’
Na ceisteanna le haghaidh réamhrialú
An chéad cheist
20      Lena céad cheist, fiafraíonn an chúirt a rinne an tarchur, go bunúsach, an bhfuil Airteagal 1(3) de Rialachán Cur Chun Feidhme 2022/191 le léiriú sa chaoi, ar mhaithe le dleacht cinntitheach frithdhumpála a fhorchur, go gceadaítear leis an bhforáil sin don allmhaireoir sonrasc tráchtála a chur ar fáil
a chomhlíonann na ceanglais sin,
arna tharraingt suas go cúlghabhálach, i ndiaidh an dearbhú custaim a dhéanamh.
21      De réir cásdlí socair, agus foráil de dhlí an Aontais á léiriú, is gá machnamh a dhéanamh ní hamháin ar a foclaíocht ach freisin ar an gcomhthéacs ina bhfuil sí agus ar na cuspóirí a shaothraítear leis na rialacha ar cuid díobh í (Breithiúnas Tigers, mír 21 agus an cásdlí dá dtagraítear).
22      Maidir le foclaíocht Airteagal 1(3) de Rialachán Cur Chun Feidhme 2022/191, foráiltear leis an bhforáil sin go mbeidh cur i bhfeidhm ráta dleachta frithdhumpála aonair faoi réir sonrasc tráchtála bailí a chur ar fáil do’údaráis chustaim na mBallstát, sonrasc a chomhlíonfaidh na ceanglais a leagtar amach san fhoráil sin. Mura gcuirtear an sonrasc sin isteach, beidh feidhm ag an dleacht is infheidhme maidir le gach cuideachta eile nach liostaítear sa Rialachán sin.
23      Is léir ón bhfoclaíocht sin gur coinníoll riachtanach é sonrasc bailí a chur
ar fáil, a chomhlíonann na ceanglais a leagtar amach san fhoráil sin, chun ráta dleachta frithdhumpála aonair a chur i bhfeidhm. Os a choinne sin, ní thugtar aon fhaisnéis leis an bhfoclaíocht sin maidir le cathain nach mór an sonrasc sin a thíolacadh. Dá réir sin, ní chuireann sé bac ar shonrasc a chomhlíonann na ceanglais uile a leagtar amach san fhoráil sin a chur ar fáil do na
húdaráis custaim i ndiaidh an dearbhú custaim a dhéanamh (féach, de réir analaí, breithiúnas Tigers, míreanna 23 agus 24). Ní chuireann an fhoclaíocht chéanna bac ar shonrasc den sórt sin a tharraingt suas nó a cheartú go cúlghabhálach ach oiread.
24      Maidir le comhthéacs Airteagal 1(3) de Rialachán Cur Chun Feidhme 2022/191, ba cheart a thabhairt faoi deara nach bhfuil aon fhoráil eile sa Rialachán sin lena sonraítear an t‑am nach mór sonrasc tráchtála bailí a chur ar fáil do na húdaráis custaim.
25      I ndáil leis sin, ba cheart a thabhairt faoi deara go bhforáiltear le hAirteagal 1(4) de Rialachán Cur Chun Feidhme 2022/191, mura sonraítear a mhalairt, go mbeidh feidhm ag na forálacha atá i bhfeidhm maidir le dleachtanna custaim. Dá bhrí sin, a mhéid nach bhfuil aon léiriú dá mhalairt sa Rialachán Cur Chun Feidhme sin, rialaítear le Cód Custaim an Aontais
na rialacha mionsonraithe maidir le dearbhuithe custaim a thaisceadh agus a sheiceáil le haghaidh táirgí atá faoi réir dleachtanna frithdhumpála (féach, de réir analaí, breithiúnas Tigers, mír 27).
26      I ndáil leis sin, ní mór a mheas nach sonraítear go sainráite sa chód sin cathain ar cheart sonrasc tráchtála a chur ar fáil.
27      É sin ráite, ar an gcéad dul síos, foráiltear le hAirteagal 173 den Chód sin, i gcásanna áirithe, do nós imeachta chun leasú ina dhiaidh sin ar dhearbhú custaim a iarraidh. Foráiltear le mír 3 den Airteagal sin, ar iarratas ón dearbhóir, laistigh de 3 bliana ón dáta a glacadh leis an dearbhú custaim, go bhféadfar an leasú ar an dearbhú sin a údarú tar éis scaoileadh na n‑earraí ‘chun go gcomhlíonfaidh an dearbhóir a chuid oibleagáidí a bhaineann leis na hearraí a chur faoin nós imeachta custaim lena mbaineann’. Dá bhrí sin, féadfaidh an dearbhóir faisnéis nua agus doiciméid tacaíochta nua a chur isteach mar thaca le hiarraidh ar leasú.
28      Ar an dara dul síos, is léir ó Airteagail 46 agus 48 den Chód sin go bhféadfaidh na húdaráis chustaim
rialú a dhéanamh,
inter alia, cruinneas agus iomláine na faisnéise a thugtar i ndearbhú nó i bhfógra chomh maith le
doiciméid a bheith ann agus barántúlacht, cruinneas agus bailíocht doiciméad.
29      Leanann sé ó na forálacha sin de Chód Custaim an Aontais go gceadaítear dó, in imthosca áirithe, fianaise nua a chur isteach a fhéadfaidh na húdaráis chustaim a chur san áireamh, fiú tar éis an dearbhú custaim a dhéanamh, faoi rialú
na n‑údarás sin. Níl aon rud le tabhairt le fios go gcuirtear bac ar shonrasc tráchtála bailí a chur ar fáil, sonrasc a chomhlíonann na ceanglais a leagtar amach in Airteagal 1(3) de Rialachán Cur Chun Feidhme 2022/191 (féach, de réir analaí, breithiúnas Tigers, míreanna 23 agus 24).
30      Tacaítear leis an gconclúid sin leis na cuspóirí a shaothraítear leis an Rialachán Cur Chun Feidhme sin.
31      De réir aithris 606 den Rialachán Cur Chun Feidhme sin, chun na rioscaí maidir le himchéimniú a íoslaghdú de bharr na difríochta móire i rátaí dleachta, tá gá le bearta speisialta chun cur i bhfeidhm na ndleachtanna frithdhumpála aonair a áirithiú.
32      Ráthaítear cur i bhfeidhm den sórt sin i gcás ina socraítear na dleachtanna frithdhumpála i bhfianaise na faisnéise ar fíoraíodh a cruinneas, trí dhul ar iontaoibh Airteagail 46 agus 48 de Chód Custaim an Aontais más gá (féach, de réir analaí, breithiúnas Tigers, mír 35).
33      Dá bhrí sin, ós rud é go bhfuil sé de chuspóir ag Rialachán Cur Chun Feidhme 2022/191 na rioscaí imchéimniúcháin a laghdú trí dhleachtanna frithdhumpála a chur i bhfeidhm i gceart, ní mór a mheas go n‑údaraítear leis do na hallmhaireoirí lena mbaineann sonrasc tráchtála bailí nó leagan ceartaithe nó leagan nua de shonrasc den sórt sin a chur isteach, tar éis an dearbhú custaim a dhéanamh freisin (féach, de réir analaí, breithiúnas Tigers, mír 36).
34      Mar sin, is é an freagra ar an gcéad cheist ná go bhfuil Airteagal 1(3) de Rialachán Cur Chun Feidhme 2022/191 le léiriú sa chaoi, ar mhaithe le dleacht cinntitheach frithdhumpála a fhorchur, go gceadaítear leis an bhforáil sin don allmhaireoir sonrasc tráchtála
a chomhlíonann na ceanglais arna tharraingt
suas go cúlghabhálach i ndiaidh an dearbhú custaim a dhéanamh.
An dara ceist
35      Lena dara ceist, fiafraíonn an chúirt a rinne an tarchur, go bunúsach, an gá Airteagal 1(3) de Rialachán Cur Chun Feidhme 2022/191, arna léamh i bhfianaise aithris 607 de, a léiriú sa chaoi go dtugann tíolacadh sonraisc tráchtála a bhaineann le hearraí atá faoi réir dleachtráta frithdhumpála aonair, arna bhunú go cuí agus a chomhlíonann ceanglais na forála sin, údar uathoibríoch, ann féin, le cur i bhfeidhm an ráta sin.
36      Mar a tugadh faoi deara i mír 23 den bhreithiúnas seo, ar an gcéad dul síos, leanann sé ó fhoclaíocht Airteagal 1(3) de Rialachán Cur Chun Feidhme 2022/191 gur coinníoll fíor-riachtanach é sonrasc bailí a chur isteach, a chomhlíonann na ceanglais a leagtar amach san fhoráil sin, chun ráta dleachta frithdhumpála aonair a chur i bhfeidhm. Mar sin féin, níl aon mhionsonraí san fhoclaíocht sin maidir le cé acu atá nó nach bhfuil cur i láthair sonraisc den sórt sin ina choinníoll leordhóthanach chun ráta aonair a chur i bhfeidhm.
37      Ar an dara dul síos, maidir le comhthéacs Airteagal 1(3) de Rialachán Cur Chun Feidhme 2022/191, ní mór a mheabhrú, mar is léir ó mhír
25 den bhreithiúnas seo, nach mór an fhoráil sin a chomhcheangal le forálacha ábhartha Chód Custaim an Aontais.
38      I ndáil leis sin, ba cheart a thabhairt faoi deara, ar an gcéad dul síos, go gceanglaítear le hAirteagal 15(2) de Chód Custaim an Aontais ar dhearbhóirí faisnéis chruinn agus iomlán a sholáthar ina ndearbhú. Ina dhiaidh sin, mar a cuireadh in iúl cheana i mír 28 den bhreithiúnas seo, is léir ó Airteagail 46 agus 48 den Chód sin go bhféadfaidh na húdaráis chustaim
rialú a dhéanamh,
inter alia,
cruinneas agus iomláine na faisnéise a thugtar i ndearbhú nó i bhfógra chomh maith le doiciméid a bheith ann agus
barántúlacht, cruinneas agus bailíocht doiciméad. Ar deireadh, mar a tugadh faoi deara i mír
27 den bhreithiúnas sin, ceadaítear le hAirteagal 173(3) den Chód sin, i gcásanna áirithe, an dearbhú custaim a leasú laistigh de 3 bliana ón dáta a glacadh leis an dearbhú sin.
39      Ní féidir le cur ar fáil
sonrasc tráchtála bhailí, a chomhlíonann na ceanglais a leagtar amach in Airteagal 1(3) de Rialachán Cur Chun Feidhme 2022/191, cosc a chur ar na húdaráis chustaim a gcumhachtaí rialaithe agus fíoraithe a fheidhmiú. Sna himthosca sin, ní mór a mheas nach bhfuil cur i bhfeidhm ráta dleachta frithdhumpála aonair ipso facto i gceist le sonrasc den sórt sin a chur ar fáil.
40      Ar an tríú dul síos, maidir le cuspóirí na reachtaíochta a bhfuil Airteagal 1(3) de Rialachán Cur Chun Feidhme 2022/191 mar chuid di, ba cheart a mheabhrú, ar dtús, gur léir, go bunúsach, ó aithris 15 de Chód Custaim an Aontais gurb é cuspóir an Chóid sin calaois a chomhrac agus gur gné dhílis de bhaint amach an chuspóra sin iad rialuithe custaim (féach, chuige sin, breithiúnas an 8 Meitheamh 2023, Zes Zollner Electronic,
C‑640/21, EU:C:2023:457, míreanna 45 agus 46).
41      Léirítear an cuspóir sin maidir le calaois a chomhrac freisin, go sonrach, in aithrisí 606 agus 607 de Rialachán Cur Chun Feidhme 2022/191. Is fíor go leanann sé ón gcéad cheann de na haithrisí sin, chun na rioscaí imchéimniúcháin a bhaineann leis an difríocht shuntasach idir rátaí éagsúla na dleachta frithdhumpála a íoslaghdú, gur gá do chuideachtaí a mhaíonn gur cheart ráta dleachta frithdhumpála aonair a chur i bhfeidhm chun sonrasc tráchtála a chur ar fáil i gcomhréir leis na ceanglais a leagtar amach in Airteagal 1(3) den Rialachán Cur Chun Feidhme sin. Mar sin féin, is léir ón dara ceann de na haithrisí sin nach é sonrasc den sórt sin a chur ar fáil an t‑aon toisc nach mór do na húdaráis chustaim a chur san áireamh. Fiú i gcás ina bhfuil sonrasc ann a chomhlíonann na ceanglais sin ar gach bealach, ní mór do na húdaráis sin a ngnáthsheiceálacha a dhéanamh trína cheangal, inter alia, go dtabharfar doiciméid bhreise ar aird chun cruinneas na sonraí atá sa dearbhú custaim a fhíorú agus chun a áirithiú go mbeidh údar le cur i bhfeidhm an ráta níos ísle dleachta ina dhiaidh sin, i gcomhréir leis an reachtaíocht chustaim.
42      Dá ndéanfaí aon léiriú contrártha air sin, ar dá réir gur leor sonrasc iomchuí a chur ar fáil, fiú dá mbeadh dearbhuithe bréagacha ann, chun ráta aonair dleachta frithdhumpála a dhéanamh infheidhme, bhainfí éifeacht de na rialacha sin atá riachtanach chun calaois a chomhrac go héifeachtach agus chun féidearthachtaí calaoise a chur chun cinn ar léir go bhfuil siad contrártha do chuspóirí na reachtaíochta custaim.
43      Leanann sé ó na breithnithe roimhe seo gur coinníoll riachtanach é sonrasc tráchtála bailí a chur ar fáil, a chomhlíonann na ceanglais a leagtar amach in Airteagal 1(3) de Rialachán Cur Chun Feidhme 2022/191, chun an ráta dleachta frithdhumpála aonair a chinneadh, ach nach n‑áirithítear leis go huathoibríoch go gcuirfear an ráta sin i bhfeidhm. Fiú i gcás ina gcuirtear sonrasc den sórt sin ar fáil, ní mór do na húdaráis chustaim, i gcomhréir leis na rialacha custaim, a bheith in ann cruinneas na faisnéise atá ar an sonrasc sin a fhíorú.
44      Dá bhrí sin, is é an freagra ar an dara ceist nach mór Airteagal 1(3) de Rialachán Cur Chun Feidhme 2022/191, arna léamh i bhfianaise aithris 607, a léiriú sa chaoi nach dtugann sonrasc iomchuí a bhaineann le hearraí atá faoi réir ráta dleachta frithdhumpála aonair, arna tharraingt suas go cuí agus a chomhlíonann ceanglais na forála sin a chur ar fáil, údar go huathoibríoch, ann féin, le cur i bhfeidhm an ráta sin.
Costais
45      Ós rud é, a mhéid a bhaineann sé leis na páirtithe sna príomhimeachtaí, go bhfuil na himeachtaí mar chéim sa chás os comhair na cúirte a rinne an tarchur, baineann ceist na gcostas leis an gcúirt sin. Níl na costais a tabhaíodh trí bharúlacha a chuireadh faoi bhráid na Cúirte, seachas costais na bpáirtithe sin, inghnóthaithe.
Ar na forais sin, rialaíonn an Chúirt (an Dara Dlísheomra) mar seo a leanas:
1.      Maidir le hAirteagal 1(3) de Rialachán Cur Chun Feidhme (AE) 2022/191 ón gCoimisiún an 16 Feabhra 2022 lena bhforchuirtear dleacht frithdhumpála chinntitheach ar allmhairí ceanglóirí áirithe iarainn nó cruach de thionscnamh Dhaon‑Phoblacht na Síne,
ní mór a léiriú mar seo a leanas:
ar mhaithe le dleacht cinntitheach frithdhumpála a fhorchur, go gceadaítear ag an bhforáil sin don allmhaireoir sonrasc a chur ar fáil arna tharraingt suas go chúlghabhálach i ndiaidh an dearbhú custaim a dhéanamh.
2.      Maidir le hAirteagal 1(3) den Rialachán Cur Chun Feidhme 2022/191, agus léamh á dhéanamh air i bhfianaise aithris 607,
ní mór a léiriú mar seo a leanas:
ní thugann sonrasc tráchtála a bhaineann le hearraí atá faoi réir ráta dleachta frithdhumpála aonair, arna tharraingt suas go cuí agus a chomhlíonann ceanglais na forála sin a chur ar fáil, údar go huathoibríoch, ann féin, le cur i bhfeidhm an ráta sin.
[Sínithe]
*      Teanga an cháis: an Laitvis.